《满江红 其一 丙午重阳前二日雨霁，泗泾倚阑望九山》
元代·邵亨贞

云琐吴山，重阳近、满城风雨。层楼外、摩挲病眼，尚堪延伫。

采菊有谁忘世虑，催租底事妨诗句。纵乌巾、潦倒不禁秋，犹能赋。

村隐隐，牛羊路。烟冉冉，蒹葭渡。是几番兴废，几番今古。

世乱可堪逢节序，身闲犹有余风度。且凭高、呼酒发狂歌，愁何处。

作者简介：邵亨贞(1309～1401) 元代文学家。字复孺，号清溪。云间（今上海松江）人。曾任松江训导。邵亨贞生当元、明之际，入明后生活近30年。终于儒官，足迹不出乡里。著有《野处集》4卷、《蚁术诗选》1卷、《蚁术词选》4卷。